"Koolis tuli käia äripäeviti pool aastat, sel  ajal elasin Tallinnas sõbra juures, kelle kutsusin ka kursusele kaasa. Nii olime esimesed pimemassöörid Eestis. Kursuse jaoks võtsin 3000 krooni laenu, mis ajendas pärast koolitust kiiresti tööd leidma."  Hariduse teemadel rääkides lisab Harry, et ei poolda tasuta kõrgharidust ja kutsehariduski võiks olla mingil määral tasuline. Vastasel juhul ei oska inimene õpitavat haridust väärtustada ega hinnata. Sellepärast taunib ta ka tööhõiveameti kaudu pakutud tasuta massöörikoolitusi inimestele, kellel pole  annet ja hinges sügavat soovi massöörina töötada.  Praeguseks on Harry kutselise massöörina töötanud 15 aastat. 1998. aastal toimus koostöös Soome Nägemispuudeliste Keskliiduga esimene organiseeritud massaaži algkursus nägemispuudega inimestele. Projekti lõppedes otsustasid väljaõppe saanud massöörid 1999. aasta veebruaris luua MTÜ Eesti Pimemassaaži Klubi, millest mõni aasta hiljem sai MTÜ Eesti Pimemassööride Ühing, mille juhatuses on praegu ka Harry. Harry seisab saatusekaaslaste huvide eest, et  parandada pimedate tööhõivet massööri elukutse abil ja tõsta täienduskursustega massaaži taset. Tal on aega osaleda igapäevase töö kõrvalt veel Viljandi Pimedate Ühingu juhatuses ning Eesti juht- ja abikoerte kooli nõukogus.  "Juht- ja abikoerte koolitusse sattusin tänu asjaolule, et alustasin tööd 30 kilomeetrit kodust eemal ja igal hommikul tuli rongiga tööle sõita. Kuna ma valge kepiga ei liikunud, muretsesin juhtkoera, kes oli mulle ühtlasi väga hea sõber. Juhtkoerte koolituse koosolekutel võtsin  sõna, nii valiti mind ka nõukogusse. Mul on ikka kõik asjad elus tulnud mingite seoste tõttu," märgib mees.     Suupillist lõõtsani    Kui nägijale massöörile ütleb palju inimese kehahoid, naha värvus, siis pimemassööri silmadeks on tema käed. Inimese keha räägib tema eluviisist, iseloomust, haigustest. Esimese teabe saab pimemassöör tulijast juba hääletooni abil ukselävel. Ka räägib pimemassöörile kliendi meeleseisundist tema lõhn - Harry teab, et rahulik ja stressis  inimene lõhnavad erinevalt. Tavamassöör vaevalt sellist peent vahet märkab.  "Mulle meeldib end täiendada erinevates massaaživaldkondades. Eriti meeldivad idamaised tehnikad. Kuna teen kaheksat erinevat massaažiliiki, siis naudin vaheldust," ütleb ta.  On inimesi, kes ei suuda end massaažilaual lõdvestada ehk avada. Harry tunnistab, et on sedagi juhtunud, kus kliendi energia tema omaga ei sobi. Seepärast soovitab ta inimestel käia paari-kolme erineva massööri juures ja leida enda jaoks parim. Hoiduda  tuleks aga massööridest, kellel endal tervisega suuri probleeme ja kes pole vaimselt tasakaalus. Seda viimast kogeb ilmselt juba esimese seansi ajal, sest enamasti hakkavad klient ja massöör alati millestki rääkima.